Ашальчи Оки
Материал из Wikipedia.
Ашальчи́ Оки́ – Акилина Григорьевна Векшиналэн литература удысын уже кутоно кушем нимыз. Вордскемын 1898 аре 16 апреле туала туала Грах ёрослэн музъем вылаз Ускы (ӟуч нимыз Кузебаево) гуртын. Айво Ивилэн сузэрез.
Школаын дышетскемын Карлыган черкогуртын, собере кӧня ке дыр ӵоже дышетӥсь луыса ужаз. Вылӥ дышетскемзэ басьтӥз Кузон университетын: азьвыл рабфакын дышетскиз, собере медицина факультетын (быдтӥз 1928 аре). Син эмъясь. Быдӟым отечественной ож дыръя фронтын хирург луыса ужаз. УАССР-ысь дано эмъясь.
Ашальчи Оки – удмурт калыклэн яратоно кылбурчиез. Кылбуръёсыз пӧлысь куд-огез кырӟанэ пӧрмытэмын вал, али но соосты яратыса кырӟало. Печатласькыны кутскиз «Гудыри» и «Виль синь» газетъёсын. 1928 аре солэн кык книгаез потэ: «Сюрес дурын» удмурт кылын но «О чём поёт вотячка» ӟуч кылын (та книгалы кылбуръёссэ берыктӥз но дасяз Кузебай Герд). Со сяна, Ашальчи кӧня ке туж устоесь очеркъёс но гожтӥз.
1933 но 1937 аръёсы сое политикаен герӟаськем мугъёсын янгыше уськытын тыршиллям но ӧжыт дыр ӵоже пытсэт сьӧрын но возиллям, но со янгыштэм луиз. Озьы ке но, Ашальчи литература удысын ужамысь дугдоно луиз.
Кулӥз 1973 аре 31 октябре Алнашын.